b'\n_START_ARTICLE_\nOskars Tavaress\n_START_SECTION_\nTrenera karjera\n_START_PARAGRAPH_\nTrenera karjeru s\xc4\x81ka 1980. gad\xc4\x81 Urugvajas klub\xc4\x81 Bella Vista. V\xc4\x93l\xc4\x81k vad\xc4\xabja ar\xc4\xab vair\xc4\x81kus citus Urugvajas klubus: Danubio, Montevideo Wanderers un Pe\xc3\xb1arol. 1987. gad\xc4\x81 ar Pe\xc3\xb1arol uzvar\xc4\x93ja Copa Libertadores, Dienvidamerikas presti\xc5\xbe\xc4\x81kaj\xc4\x81 klubu turn\xc4\xabr\xc4\x81. 1988. gad\xc4\x81 neilgu laiku bija Kolumbijas kluba Deportivo Cali galvenais treneris._NEWLINE_1988. gad\xc4\x81 pirmoreiz k\xc4\xbcuva par Urugvajas futbola izlases galveno treneri. Tavaresa vad\xc4\xabb\xc4\x81 Urugvaja ieguva 2. vietu 1989. gada Copa Am\xc3\xa9rica, bet 1990. gada FIFA Pasaules kaus\xc4\x81 iek\xc4\xbcuva astotda\xc4\xbcfin\xc4\x81l\xc4\x81._NEWLINE_No 1991. l\xc4\xabdz 1993. gadam bija Argent\xc4\xabnas kluba Boca Juniors galvenais treneris. 1992. gada Apertura \xc4\x8dempion\xc4\x81t\xc4\x81 k\xc4\xbcuva par Argent\xc4\xabnas pirm\xc4\x81s div\xc4\xabzijas \xc4\x8dempionu. No 1994. gada s\xc4\x81ka str\xc4\x81d\xc4\x81t Eirop\xc4\x81. Tavaress vad\xc4\xabja It\xc4\x81lijas klubus Cagliari un AC Milan, k\xc4\x81 ar\xc4\xab Sp\xc4\x81nijas vien\xc4\xabbu Oviedo. V\xc4\x93l\xc4\x81k atgriez\xc4\x81s Argent\xc4\xabn\xc4\x81 un str\xc4\x81d\xc4\x81ja ar Buenosairesas "Velez Sarsfield" un v\xc4\x93lreiz ar Boca Juniors._NEWLINE_2006.\xc2\xa0gada 7.\xc2\xa0mart\xc4\x81 Tavaress v\xc4\x93lreiz k\xc4\xbcuva par Urugvajas izlases galveno treneri. Vi\xc5\x86a vad\xc4\xabb\xc4\x81 Urugvajas izlase 2010. gada FIFA Pasaules kaus\xc4\x81 izc\xc4\xabn\xc4\xabja ar  4. vietu un uzvar\xc4\x93ja 2011. gada Copa Am\xc3\xa9rica. 2010. un 2011. gad\xc4\x81 Tavaress tika atz\xc4\xabts par Dienvidamerikas gada futbola treneri. Tavaress vad\xc4\xabja ar\xc4\xab Urugvajas olimpisko izlasi 2012. gada vasaras olimpiskaj\xc4\x81s sp\xc4\x93l\xc4\x93s London\xc4\x81. 2014. gada FIFA Pasaules kausa fin\xc4\x81lturn\xc4\xabr\xc4\x81 ar Urugvajas izlasi aizk\xc4\xbcuva l\xc4\xabdz astotda\xc4\xbcfin\xc4\x81lam, k\xc4\x81 ar\xc4\xab kvalific\xc4\x93j\xc4\x81s 2018. gada FIFA Pasaules kausam. Tavaresam pieder rekords ar visvair\xc4\x81k aizvad\xc4\xabtaj\xc4\x81m sp\xc4\x93l\xc4\x93m k\xc4\x81das vienas nacion\xc4\x81l\xc4\x81s izlases galven\xc4\x81 trenera amat\xc4\x81.'